Amnesty International ta gargadi Buhari kan haramta IMN - BBC News Hausa
Amnesty International ta gargadi Buhari kan haramta IMN
https://www.bbc.com/hausa/labarai-49179675
Image caption 'Yan Shi'a na kungiyar IMN na zanga-zangar neman a saki jagoransu
Kungiyar Kare Hakkin Bil'adama ta Amnesty International ta ce ta damu hakika dangane da yadda hukumomin Najeriya ke ci gaba da tauye wa 'yan kungiyar Islamic Movement of Nigeria hakkinsu na walwalar addini da haduwa wuri guda.
A wata sanarwa da kungiyar ta wallafa a shafinta na twitter, Amnesty International ta ce "haramta IMN wani yunkuri ne na dauke hankalin jama'a daga batutuwan da suka jibanci kungiyar kamar neman hakkin jinin mutum 349 da sojoji suka kashe a Zaria a watan Disamban 2015 da na sauran magoya bayan IMN da jami'an tsaro suka kashe a 'yan shekarun nan."
Kungiyar ta Amnesty ta kara da cewa "'yan kungiyar ta IMN da dama sun yi batan dabo tun 2015 inda 'yan uwansu ba su san halin da suke ciki ba kuma gwamnati na nuna halin ko-in-kula wajen bin hakkin mutanen."
Sanarwar ta kuma ce duk da kin bin umarnin da babbar kotun Abuja ta bayar a watan Disamban 2016 na a saki shugaban IMN, Sheikh Ibraheem Elzakzaky da gwamnati ta yi, ana kuma ci gaba da jan kafa wajen bayar da belinsa duk kuwa da irin rashin lafiyar da yake fama da ita.
Daga karshe AMnesty ta ce "Mun nace gwamnati ta tabbatar da adalci a duk batutuwan da suka shafi duk wani dan Najeriya da suka hada da 'yan kungiyar IMN."
'Iran na tare da magoya bayan El-Zakzaky'
Image caption 'Yan sanda sun yi ta yin taho mu-gama da mabiya kungiyar IMN
Sifeto Janar din ya kuma kawo wasu sassan kundin tsarin mulkin kasar da ya ce sun yi karo da ayyukan kungiyar .
"A dai-dai lokacin da duk wani mabiyin mazhabar Shi'a yake da damar yin akidarsa ba tare da tsangwama ba kamar yadda kundin tsarin mulki ya ba su, kungiyar Elzakzaky ta Islamic Movement of Nigeria wadda ba ta yadda da kundin tsarin mulki ba da gwamnatin Najeriya, ita kadai ce kungiyar da aka haramta aka kuma bayyana ta da kungiyar 'yan ta'adda."